Προειδοποιήσεις Ομπάμα για επίτευξη συμφωνίας για το όριο χρέους
προειδοποιητική επιστολή σε Λευκό Οίκο και Κογκρέσο στέλνουν αμερικανοί επιχειρηματίες
Ο αμερικανός Πρόεδρος Μπαράκ Ομπάμα ανέφερε ότι δεν μπορεί να εγγυηθεί πως θα υπάρξουν χρήματα για να πληρωθούν εκατομμύρια συντάξεις, η καταβολή των οποίων είναι προγραμματισμένη για τις 3 Αυγούστου, εκτός και αν επιτευχθεί συμφωνία με τους Ρεπουμπλικανούς για το δύσκολο θέμα του εθνικού χρέους. Ο κ. Ομπάμα παραχώρησε τηλεοπτική συνέντευξη στο δίκτυο CBS το οποίο και ανέβασε αποσπάσματα της συνέντευξης στην ιστοσελίδα του. Ο κ. Ομπάμα και οι Ρεπουμπλικανοί στο Κογκρέσο έχουν εκ διαμέτρου αντίθετες απόψεις για το πώς να αυξήσουν το όριο χρέους των 14,3 τρις δολαρίων που είναι και το ανώτατο χρηματικό ποσό που μπορεί να δανειστεί η Ουάσιγκτον. Οι δύο πλευρές έχουν περιθώριο μέχρι τις 2 Αυγούστου για να έρθουν σε συμφωνία. Σε αντίθετη περίπτωση θα αντιμετωπίσουν την πιθανότητα οι ΗΠΑ να δηλώσουν αδυναμία αποπληρωμής ορισμένων δανείων τους. Ο κ. Ομπάμα είχε προγραμματίσει σειρά συνομιλιών με τους ηγέτες στο Κογκρέσο για την Τρίτη, αλλά οι δύο πλευρές εμφανίστηκαν να απομακρύνονται όλο και περισσότερο από το ενδεχόμενο συμφωνίας πριν καν ξεκινήσουν οι συνομιλίες. Ο ηγέτης των Ρεπουμπλικανών στη Γερουσία, Μιτς Μακόνελ, ανέφερε ότι ίσως να μην καταστεί δυνατό να επιτευχθεί λύση για μεγάλο χρονικό διάστημα στο πρόβλημα της χρηματοδότησης της κυβέρνησης, όσο ο κ. Ομπάμα είναι Πρόεδρος της χώρας. Ο κ. Μακόνελ χαρακτήρισε τις προτάσεις του κ. Ομπάμα «μαγικά κόλπα». Ωστόσο, λίγο πριν από την συνάντηση στο Λευκό Οίκο, ο κ. Μακόνελ πρότεινε μια λύση, εκμεταλλευόμενος ορισμένα προνόμια της Βουλής, που θα επιτρέψει στον Πρόεδρο να αυξήσει το όριο χρέους χωρίς την υποστήριξη των Ρεπουμπλικανών. Ο αμερικανός Πρόεδρος πρότεινε πακέτο περικοπών ύψους 4 τρις δολαρίων και αύξηση των εσόδων για τα επόμενα δέκα χρόνια, αλλά οι Ρεπουμπλικανοί τονίζουν ότι δεν θα επιτρέψουν αυξήσεις φόρων και θέλουν να επικεντρωθούν μόνο στην δραστική μείωση των δαπανών της ομοσπονδιακής κυβέρνησης. Οι Δημοκρατικοί αντιτίθενται σθεναρά σε περικοπές δαπανών πάνω σε κοινωνικά προγράμματα για τους άπορους και τους ηλικιωμένους. Όπως αναφέρουν η αύξηση των φόρων στους εύπορους και τις μεγάλες εταιρείες είναι σημαντική, καθώς η κυβέρνηση χρειάζεται να αυξήσει τα έσοδα της για να κλείσει η ψαλίδα του ελλείμματος. Στο μεταξύ, ορισμένες απ’ τις μεγαλύτερες αμερικανικές επιχειρήσεις ζητούν απ’ τον Πρόεδρο Ομπάμα και τα μέλη του Κογκρέσου να ενεργήσουν για την αύξηση του ορίου χρέους των ΗΠΑ. Σε επιστολή τους προς τον κ. Ομπάμα και το Κογκρέσο οι επιχειρηματίες προειδοποιούν ότι ενδεχόμενη ανικανότητα των ΗΠΑ να αποπληρώσουν μέρος του χρέους τους θα έχει καταστροφικές συνέπειες για την οικονομία. Οι επιχειρηματίες δηλώνουν χαρακτηριστικά ότι πρόκειται «για ρίσκο που δεν πρέπει να πάρουμε». Μάλιστα στην επιστολή αναφέρεται ότι οι δύο πλευρές πρέπει να καταλήξουν σε μακροπρόθεσμη συμφωνία για την μείωση του ελλείμματος με στόχο την προώθηση επενδύσεων και την δημιουργία νέων θέσεων εργασίας. Ο επικεφαλής του Αμερικανικού Εμπορικού Επιμελητηρίου, Τόμας Ντόναχιου, δήλωσε ότι αν δεν επιτευχθεί συμφωνία θα υπάρξουν «σοβαρότατες συνέπειες» για όλους, από τις μεγάλες επιχειρήσεις, μέχρι τους καταναλωτές.